Instruction: Continue the following story in Rutooro: Habwokuba ebijumburro bya Majege hali iba arukugonzebwa Kakonko bikamuleetera okubiihirwa kukooto okwarugirwemu Kakonko omunyeete okwebiriikirra Majege we enganzi hali isezaara Rufundamu Omusaigi omuka ye ey'ekyaro Busaiga. Naayoleka isezaara asaliirwe. ati, "Majege omukazi wampaire tampa businge kuhuumura. Obu mba nata orusaya hansi, atandika kummiga enyindo. Obu mba nasa okutwalirirwa, ansimba enkokera omu mbaju! Ngarurra ebintu byange otwale omwana waawe." Rufundamu omuzaire w'abaana yahindukira Majege asaaliirwe. Yamusimba ekikaguzo nagamba ati, "Majege mwana wange." Mugenzi waawe omwenza ki?" Majege omutezi nk'abenda yagarukamu nk'atarukwenda. ati "Ebigambo nkaba mbikabiizeeyo, leka hati mbite aheeru. Eky'okuraara muro nkabona kingi, habw'okugona kw'Atwoki. Obu araaba atarukuunyenda, Araali muhe ebintu bye agende. Nyowe kansigale hanu mbyame, ntarukusisiimurwa entogoro za Boopi. ntarukuhababurwa amakondere g'Atwoki!" Rurondooka Omusaija onu Rurondooka ou orukwija okusomaho akaba ali musaija agumiire eka, araihire, nairagura omubiri, aine ekiimironko n'omutwe gw'akabengo ogukaba gutandikire okucweka oruhara, amaino g'obutaagi, n'enyindo y'omujuba. Omu kutwarra hamu, akaba ali murungi w'okusemererwa kandi w'amakune. Rurondooka akaba aswire aine n'abaana bataano Mukazi we Asita Kyaligonza akaba alindiire haihi, kijumba ky'Omwitirakati. Akaba ali mukozi ayagonzaaga eka ye n'abaana be. Baikaraga omu rubuga orukuru orwa Gulu omu nsi y'Abacooli. Rurondooka yagonzaaga muno okunywa amaarwa, baitu omutwe gwe gutarukusobora okugalema. Yakoraga omu kitongole kya Piida. Habw'okunywa kwe oku okwingi, omwezi ha gwahwerahoga omusaara gwe yabaga agucwire amatu, gusigaire guli kipumpu okuhikya akasumi obu kaahikire ab'omuka obu baalemerwe okutunga akasura k'okurunga omukubi n'akasukaali k'okunuliisiriza aka caai. Omukazi enkinzo tiyamuhwaga omu ngaro, okuteera ebikoba n'okwigarra waihuru. Akasabbuuni k'okunaaba kaabaga k'okujumira omukago. Ez'okuheererra abaana n'okubagurra yunifoomu zaabeera kimu z'empambiiro. Kyaligonza yalemesebwa nkooku araarolerra eka n'abaana. Rurondooka ibara lye lyonyini likaba liri Jeemusi Itungo, erya Rurondooka bakalimurukirra habw'omulingo ogu yarubatiramuga obu yabaga amazire okugeeseesera. N'omukazi na uwe bambi bakaba nibamwetera ekirukirro kya iba, bati muka Rurondooka. Tikyamusemezaaga. Asita Kyaligonza obu yaboine hookwiha akantu hoona halemere yagira ati "Kanyecwere amagezi nkonyere abaana bange". Yatandika okusuubura n'okuhiisa amaarwa, habwokuba akasanga ngu nikyo kintu ekirukukira okuleeta sente nyingi ahonaaho. Baitu obulemeezi obu yatangaine nubwo bunu, ha kiro eki gaahyeramuga, Rurondooka yagendaga araaliza banywani be boona agabateekera banywa bagondora nk'abarukusemeza kwo obugenyi bwa munywani waabo. Kandi tiyagarukiraga aho honka, habwokuba obwire obu bwakyaga nyenkya, obusente bwona omukazi obu yabaga atunziremu abumwihisaayo n'okumukanga n'okucoomera nukwo agende nabwo abunywe obu arainuka. "Baitu amagezi tigaba g'omu," embuzi neegambira engo. Kyaligonza obu yaboine byaba biti, yacwa amagezi yatandika okuhiisizaaga amaarwa ge omu bataahi abakaba beetegeriize obulemeezi bwe obw'okuliisa, okujweka n'okuheererra abaana. Baitu nabwo akasente koona aka yakatundaga obu kaasigarahoga akagira ha akaserekere, obu yaijaga akaserekurraayo agenda akanywa. Abasaija abarukukira obwingi bamanyire okuteebereza kurungi nambere abakazi bakira okusereka ebyabo. "Akwirukya nuwe akuha amagezi," aba ira nkooku bagamba. Kyaligonza obu yaboine ebi byona bimulemeseze, yatandika okuteekereza muno akaikaro akandi aka asobora okwahuramuga obusimooni bwe obu, obu akaba naasonda. Ahonaaho ekiteekerezo kyamwijamu nikiteera nk'omuyaga nikiiruka nk'akairiringwa, baitu yakikwata n'amaani yakigumya yagonza okukirengaho arole. Rurondooka akaba aine ekintu kimu eki yagonzaaga muno, kandi ekitaramurugahoga noobu yabaga atamiire ata, noobu yabaga akondiize nkaki. Niyo enkufiira ye enkooto erukusisana nk'eza Baadiisi baajwaraga ira baitaireho n'ekyapa ky'entuuha. Enkufiira enu ekaba ekozerwe n'amagezi, ina omwaya omurusu rwayo n'ogundi omu mbaju zaayo. Kyaligonza yateekereza ati, "Ekiikaro ekirukukira oburungi n'obusinge okuserekamu ensimbi zange, iba nyowe nukwo akaleka kuziinyibaho n'okuzinyihisaayo, nukwo kwita ha mutwe gwe. Ekiikaro kinu busaho n'omu asobora okukyekenga noobukwakuba okukiteekerezaaho." Nahabweki, Kyaligonza eki yakozere nukwo kumalirra okuserekaga siringi ze zoona omunda y'enkufiira ya iba nukwo kugamba ha mutwe gwa iba Rurondooka, hanyuma y'okwihingisa akaita omunsimbi ez'empapura. Omwami we obu yagarukaga ekiro naarondooka ataine agabaza n'ageemerra, esapeeho akagyeiha ha mutwe naataratara akagihanika ha musumaali gwayo ekeesimba nk'ekyapa ky'abateezi ba mairo, akatemba omu kitabu kubyama, enyindo akaihiira obuzina, akatandika okugona, atakyamanya ebirukufa aheeru, Kyaligonza asoobooka mpora ahanuurayo enkufiira agitwara omu kisiika ekindi, acumika akatadooba, asuukura omu bisweko by'omunda y'esapeeho abbwekayo obuguuda bwe. Abaziira aburanganiza kurungi, agigarra ha musumali gwayo etungeera. Agarukayo abyama. Kyaligonza obu yabonaga nooti ez'itaanoitaano n'ez'ikumiikumi zaakanya, aziihayo azihingisamu eza abiriabiri. Ez'abiriabiri na zo obu zaahikaga omu kikumi, ezisereekurrayo azihingisaamu eza kikumikikumi nukwo haleke kuzooka ikuuma lyona rundi okulemeera okutali kw'obutoosa, baitu ebbenge ye ikale nkooku yakahangirwe. Omuzaano gunu gukaba gutandikire kunurra muno omukyara Rurondooka. Yaguzaanaga limu rundi kabiri buli sabbiiti. Akasumi obu kaahikaga kugurra abaana engoye rundi kubaheererra fiizi, hati ebikaba bifookiire kimu gabu ye, agenda omu bbenge ye ha mutwe gwa iba, asereekurrayo ezi arukwetaaga amara amabanja ge, agura ebi arukwenda, hataroho n'omu akengere ha aihire sente. Obumu habw'okuburabuza obusinde, rundi obu yabonaga iba amutaireho muno amaani, yagiraga sente nke ziti aiserekanambere zisobora okuzooka bwango, iba aigwaho agenda asemeriirwe nk'anyakutwaire eky'omuhendo ntamanya airukire na byoyanswa enswa zoonyini zimuli ha mutwe. Ha kiro kimu, Rurondooka akagaruka omuka atabire, amabanja gakaba gamuhinguraine n'ensimbi z'okunywa akaba atainazo omu nsaho. Akagaruka omuka karaho okukira bwona. Akaija naaboya, naaserra akaiho ha aratandikira obulemu oburamutungisa sente omunsaho, akagarukayo. Habwa Rurondooka okutaahaga obwire buhoireyo buli kiro buli kiro, omukazi akaba amanyiire okwihura ebyokulya bye akabifundikira kurungi, akabimuteera ha meeza ha rubaju nka hali. Obu yagonzaaga okulya alya, obu ataarasiimaga aleka. Leero kiro kinu obu yaizire yafundukuraho esahaani, yabikwataho yasanga bihozire. Yaboigorra omukazi ati; "Binu ocumbire byokulya ki? Buhoro nk'obuhoro buli! Mukazi iwe kokangaya ira tomanya oku mba baro? Abaana abo booha? Eka enu egira nyineeka ondi? Habwaki buli kiro buli kiro ondiisaaga obuhoro? Mpa sente ezi otunzire hati ngende omu hooteeri nyeserurre ebyokulya ebirukutagata ndye." Kyaligonza: " Nyowe tiinyina...................." Kyaligonza obu akaba atakamazireyo eki erukugamba, yamucwamu bwangu naahagukira haiguru ati, "Sente oinazo. Bakangambira ngu hati amaarwa ohiisiza omwa Nyangoma n'omwa Kaiti, kandi byona nooha yakuhaire orusa okuhiisizaaga oku amaarwa?" Kyaligonza na uwe abaza kunu na iba naaleeta ati, "Nkugambiire nti hati

Response: tiinyina sente, ezi nyikaire nyinaho nizo ngulizeemu sukaali n'ebyokulya by'abaana." Rurondooka aguniriza ati, "Kandi ezaasigaraho waitaha? Omu bwato bw'amaarwa bwona nihasobora kurugamu siringi ezi zonka? Obu oraaba noogonza obusinge, leeta sente hati hati. Amahembe galiira ha nte." Kyaligonza na uwe akayukire amugarukamu ati, "Hati orusoma runu rwakaba kutandika, orasaswire fiizi z'abaana nandi orabaguliire engoye z'okujwara? Iwe obu obona nibagenda nibasoma nibajwara nibalya, ogira ebi byona birugaha? Bitoonya kuruga omu iguru nk'emaanu? Ngira biruga omu kwehaahatira n'okufaabbiina kwange. Ninsisana oti rundi tingira musaija, n'abaana oti rundi tibagira isebo. Iwe ezaawe okora zoona oitaha?" Iba Rurondooka amugarukamu ati, "Tikiri kyawe iwe omukazi okunkaguza sente zange ha nzita. Nyowe mmanyire nkooku ntegekera eka yange. Iwe nooragirwa okuunyoleka mbere ota sente zoona ezi oiha omu maarwa n'omukisura." Kyaligonza amugarukamu ati, "Ziheererra abaana baawe zibajweka, zibaliisa." Rurondooka naayeyongera okubaliza haiguru n'obusobozi agira ati: "Nyowe ninkusaba ezisigaraho, nizo ndukwenda hati hati bunu kiro kinu." Abatobato omu bitabu bakaba batandikire okukangarra n'okwimukya emitwe n'obutiini nibagira bati, "Leero aiziire kara kiro kinu Isiitwe!" Omulingo Rurondooka ogu akaba alumu kiro eki gukaba nigusisana nk'ogw'omuntu owaakaba ataine kwo kantu omu nsahu, kandi ekya kabiri nikisisana ngu, omu kasumi kanu amaarwa gakaba gamusweriire kimu obu ataagatayoga ayesanga atarukusobora okuteekaana. Habwokuba nukwo kiba kiti abantu obu bahinguraniza etamiiro okumara omwanya mukooto. Nukwo nu maau wange ntakwikaizeeho, Jeemusi na Asita obu bakaba bali omu nkungani enu, ekiniga kya Rurondooka kyaswakirirra kimu, yakwata omukyara we Kyaligonza yamusika yamuhuumiza ekisiika yabanzaaho obuso. Obu akaba atakabuurwire, yamukakamu oruhi omukazi yakunga abaana boona omu nju baayekanga, ab'obwisiki baatandika okurra. Rurondooka ateera amurabaho ahwera omu kisiika ha kaifo, atandika okutindura ebintu byona naaserra sente ezi araanywa kiro eki. Hanyuma y'okwanjalika ebintu, yagwaho orupapura rumu rwa siringi ikumi omukazi oru akaba ahamiize nambere yayetaga hara, nuho omu kisago kye omunda omu pamba. Rurondooka arugayo n'obusinguzi arukwasire omu ngaro naarwolekereza omukazi ati, Nambere enju yabo ekaba eri hakaba hatali hara okuruga ha Poosita, kyali nk'ekicweka kya mairo kyonka. Asita obu yagenzireho omwanya muke, ebintu yasiga yabisereka ha muhanda rubaju habwokuba bikaba nibiremeera muno. Yarubata naahyabiriza, naagenda kake naarora enyuma habw'obutiini okuhikya obu yahikire ha Poosita. Yataaha omu kasiika K'esimu, yaterra aba takisi, yabeeta okwija okumusanga ha Poosita. Akaija kubona izire takisi neeyemerra ha Poosita. Yagiirirra yagambira dereeva ati; "Niinyowe nkwesere ningonza ontwale Patiko, baitu ebintu byange biri omu maiso aho, ndakuragirra oyemerre." Nandi omubingi wa takisi ati: "Ikarra tugende." Yaikarra ha ntebe enyuma akangaraire, amaiso gamuli omu idirisa aheeru omusaija taikara kumuhinguza ebintu bye omu mwirima. Yamwemereza obu baahikireho, Kyaligonza yaruga omu motoka, dereeva akaija okubona omukazi naiha emigugu ebiri omu kisaka nagireeta, yaturuka aheeru yamukoonyera baagita hakaanyuma ka motoka. Dereeva yakenga ati haroho ekisobere hali omukazi ogu kyonka tiyakaguza. Baitu yamugira ati; "Mukyara noomanya nkooku Patiko kiri mairo nk'amakumi abiri okuruga hanu kandi nkooku kisobora okukutwaraho siringi nk'amakumi ana?" Kyaligonza yagarukamu naikiriza ati, "Ego ninkimanya kurungi, tugende oleke kutiina niinyija okukusasura." Kyaligonza akamanya omunda ye ati, "Kasita ningenda owaitu noobu iraaba itahikire ab'owaitu baliyo." Dereeva motoka yagiha omurro, yacumika etaara yahweza kurungi. Oruguudo kuruga Gulu kuhika Patiko rukaba ruli rurungi, rutereekeriire rutarumu na busozi, kandi obwire habw'okuba bw'ekiro ha kaba hataroho motoka nyingi omu muhanda, nahabweki batasiimbye batahikire ha nkubuko y'owaabu Asita, Patiko. Yamutaahya omuka ya ise na nyina n'abaabu ha yazairwe. Rurondooka obu yagarukire omuka omu itumbi akaija naayeta kunu naahaaka omukyara we, naagonza okugarra obusinge n'okumwebesa ebibairehoga kara. Baitu atahurreyo iraka erirukumugarukamu. Obu yahikire omu kisiika ky'omuhara omukuru yamusisiimura yamukaguza ati: "Nyina inywe araha?" Omwana yamugarukamu ati, "Agenzere Abohere ebintu bye byona yagenda." Rurondooka atagarukemu, akahuliiriza ebigambo by'omuhara ahunire, hanyuma yakubuka yagaruka omu kisiika ky'omukyara we. Obu yayeyongiire okurora n'obwegendereza, akasanga kwo engoye ze zoona zitarumu. Ekindi akarora ekisiika kyona nikisisana nk'ekinyakutindwirwe abasuma, ebintu byona bigangalikirwe kunu na kuli. Rurondooka akaba atakyaijuka ngu eki nuwe akikozerege kara kiro eki, obu akaba naaserra sente z'okumugarraayo okunywa. Obu yazoire ngu suutukeesi y'omukyara we na yo ekaba etali omu kiikaro kyayo yagumya ati, "Asita eki agambirege akikozire kwo" Yaikarra ha mugoma gw'ekitabu atuntwiire, amaarwa gaasisa agarukumuhwaho. Yayekaguza ati, "Boojo asobora kuba agiiraha omu bwire obu obw'ekiro?" Baitu yayegumya ati; "Tagiire hara, nyenkya araagaruka. Hanyuma yatemba ekitabu kye yayesweka yabyama. Asita onu omukazi ayazookaga kurungi, kandi nyinabwenge mali ayagonzaaga abaana be na iba, noobu iba araaba akaba aina obuceke obu, ataikirize Rurondooka kugwijagira obu yatembere omukitabu. Rurondooka na uwe yagonzaaga muno mukazi we kandi naamutamu ekitiinisa; baitu kandi haruguru ebi yamukoraga tibyayolekaga ngu naamugonza kwo. Omu mutima gwe haimukamu obulemu bw'amaani, omuntu okukora kubi ou orukugonza kandi ou orukutamu ekitiinisa. Nyenkya Rurondooka akaimuka kara. Obu akaba atakagenzire omu ofiisi, yabanza yayerabya omu bataahi okutata rundi Asita taikara kuba nuho agenzerege. Baitu hoona obwokurorraho obu yarozire bukaba nubwoleka ngu tagiireyo. Yagaruka omuka abaana batakagenzire omu masomero okusoma. Baamwizira omu omu nibamusaba sente z'okuhayo habw'ekyanyamusana omu isomero. Obusente obukaba busigaireho ekiro yabwekokoora yabubaha. Abaana baagenda omu isomero. Omunyoro Rurondooka yasigara naaboha enju ataine w'okusigaho. Omu Piida nambere yakorraaga, bagenzi be bakazoora ahonaaho ngu haroho ekinyakusobere hali Rurondooka waabo ow'obutoosa ou bamanyiire ow'okusemererwa n'okusandaara. Abamu bamukaguza bati, "Jeemusi obaireki leero! Oli kubi?" Baitu yabagarukamuga naayegumya haruguru ati ali kurungi. Baitu omu mutima akaba aina ensoni haw'okwijuka ebigambo ebi agambirege ekiro naakungana n'omukazi n'abaana nibahurra, habw'okuteera omukazi n'okumucundubuura kumuhuumiza ekisiika, n'okugenda omu kisiika kye akatindura ati ebintu bye. Omu kasumi ako, Rurondooka akaba akengere ngu Kaligonza agenzere kwo owaabu. Yahurraaga aine ensoni okuteekereza nkooku asobora okugenda omu maiso ga Isezaara okutongana n'omukazi. Ebi byona bikaba bireesere okuhinduka ha nyikara ey'obutoosa eya Rurondooka, bataahi be aba akora na bo obutoosa ei baayetegeriize ahonaaho.


Instruction: Continue the following story in Rutooro: Omu ihangwe Rurondooka yagaruka omuka, kunu tiyakikoraga obutoosa. Akagenda okurora ebintu nkooku bikaba biri omu kasumi ako rundi manyeki taikara kusanga n'omukazi yagaruka; baitu akasanga eka yoona eculiire, efukire nkooku yagisigire nyenkya. Musana ogu atalye ekyanyamusana, akaba ataine mwoyo gw'okugonza kulya. Orwebagyo obu yainukire, yagenda atereekeriire yagaruka omuka okusanga abaana. Hakaba haroho ebyokulya eby'omuhara omukuru Kajumba akaba naasobora kucumbira bagenzi be kiro eki. Rurondooka hati akaba amazire okumanyira kimu nkooku omukazi yayangaine ali owaabu Patiko. Akaba nahambirizibwa okugaruka omuka kara kurolerra abaana, kutegeka ebya haka. Ebizibu omukazi ebiyarwanaga na byo uwe ebi akaba atakabonaga yatandika okubiitirana, kandi byaijaga bikurataine nk'ebisa by'embuzi. Engoye z'abaana okuzoogya, ebyokulya omuka n'omu masomero, okurolerra ebitungwa n'ebikwato byabo. Rurondooka obu yagarukaga omuka asanga yalemeera, yafuka tiitiiti. Abaana batakyasemererwa, enjunza ezikaba zitaboneka omuka ye zaatandika okulya abaana ebigere. Rurondooka yasanga omulimo gumuhinguraine kandi atarukusobora kutunga omukoonyezi ondi ahonaaho. Ebintu ebi byona obu byamazire okwetuuma aho, byamwolekera kimu omugaso n'engonzi za mukazi we omu mulingo omuhyaka. Jeemusi yaikarra hansi yaihayo orupapura, yakora omu nsaho y'omunda y'ekooti ye, yaihayo akacumu ka fonteini, yahandikira omukyara we ebbaruha ey'engonzi okumusoonasoona agaruke. Yagitweka owaabu omuka. Yalindirra n'ekihika Asita eki araagarukamu. Baitu Asita eki yagarukiremu kitamuhe muno maani, habwokuba obu yamazire okusoma ebbaruha ye, yakwata akacumu na bwino erukunanata yahandiika ha rubaju rwayo ebigambo binu; "Eka yaawe tindigigarukamu okuhikya obu olireka etamiiro." Yagikuba nkooku yaizire yagita omu bbahaasa endi, yagihandiikaho ibara lye yagimugarurra! Ekihika kya Rurondooka obu yaboine omukono gwa mukyara we ha bbahaasa noosobora okutoma nkooku kyali, kandi ningumya nti okumurora omunda nooyetegereza nkooku yabaire obu yasumurwire ebbahaasa yasangamu ebbaruha ye yoonyini ei yahandiikire niyo bamugaruliire, eyongiirweho n'obugambo buli obuke omu bwino erukunanata. Omuntu kukugarurra ebbaruha ei omuhandiikiire, kireeta ebiteekerezo bingi. Nikisobora okumanyisa ngu taine rupapura okukuhandiikiraho, taine mwanya gw'okuruserra; nikisobora okumanyisa ngu ebi omuhandiikiire naabigaya rundi tarukubyenda, nahabweki ekirukukira nukwo kubikugarurra. Obundi nikisobora okumanyisa ngu takyayenda okugaruka okuhandikirana na iwe n'okwahura ebbaruha zaawe. Rurondooka obu yamazire okusumurra ebbaruha ye arozire na buli obugambo obugiroho omu bwino y'omusaai, yagyegeka ha rubaju rw'emeeza ye atagikubire, yaikara emuhangire amaiso. Okumara ebiro ebike ebyakurasireho ebigambo by'orukarra oru orugufu omukazi oru yamuhandiikiire, 'Tindigigarukamu okuhikya olekere etaamiiro', Rurondooka akaba atarukusobora okubikingira aheeru y'omutima gwe, akaikara naabiteekereza. Harubaju orumu akaba naamanya ati, mukazi we akusoboire okumuhandiikira naamutura okumuteera empi, kumuhuumiza ebisiika, kutindura ebintu bye, kutwara obusente obu akaba ayahwire kukonyeza abaana be; baitu ebi byona atabifeeho, okwihaho etamiiro ye, kandi ekindi akaba atarukumutura kunywa amaarwa baitu etamiiro. Hanyuma y'omwanya gwa sabbiiti nk'emu Rurondooka obu yamazire okuteekaana, kuruga omu nkizi ei yatungire ha bbaruha ey'okubanza, kandi obu yamazire n'okwehanuuzaho abaabu n'enganjani ze, yamalirra okuhandiikira omukazi ebbaruha endi ey'okwetonda atarukugirabya omu poosita, baitu neetwarwa omwesigwa we Kaakulikaakunu owaakaba naasobora okumwongererraaho ebindi n'akalimi; kandi habwokuba Manywayo owaabu omukazi arukusobora okukikora atamwongiireho ebizibu ebindi. Rurondooka obu yamazire okuhandiika ebbaruha ye kurungi yagyongeraho obugambo bunu ha mpero, "Akiiki nkwesengeriize leero enu otagingarurra. J.I". Kaakulikaakunu akaba ali mutaahanju omwa RusotaIsezaara Itungo, nahabweki obu yahikireyo omu bwire bwa nyamusana aho, akateera naarabamu. Boona obu baamazire okumuramukya, yaihayo ebbaruha ya Kyaligonza yagimukwasa. Asita akaba ataina eki arukugira ngu ky'ensita omu bbaruha ya iba, nahabweki yagisumurra yagisomera aho omu maiso g'abantu boona n'ebigambo ebindi Kaakulikaakunu ebi akaba naayenda kumugambira abimugambirra aho. Kaakulikaakunu na uwe yatandika okwetondera Asita omu ibara lya Itungo, Asita ahuliiriize kwonka atarukugarukamu baitu kyonka ab'owaabu abamu nubo bakaba nibagarukamu nibakaguza Kaakulikaakunu ebikaguzo. Orubazo obu rwahoire, Asita Kyaligonza yagenda omu kisiika ekindi okugarukamu ebbaruha ye. Atabandaaleyo habwokuba ebi akaba naagarukamu bikaba bitali bingi kandi munywani we noobu araaba yamujumire omukago kutamugarurra ebbaruha ye, ebigambo ebi ebike ebi ya handiikire akabita habbaruha ya iba ha yasoboire okutunga akaanya. Binu nibyo yamugarukiremu na bwino y'omusaai: "Tiinyina mpapura z'okukuhandiikiraho. Obu olisiima otungire omwanya, oliija n'abakuru b'owaanyu baikarre n'ab'owaitu obagambire nkooku ndi mukazi mubi. Asita." Obu yamazire yagikuba nka kara yagita omu bbahaasa empyaka yagiboha baitu eruguru tiyagihandiikaho, yagitwarra omukwenda ou baatumire okugigarurra iba. Jeemusi Itungo ekirukirro Rurondooka, amaiso akaikara agatataire omu nkiro n'ekihika, alindiriize Kaakulikaakunu, habwokuba ebbaruha ei yatwaire akaba agihandiikire naayetonda naamujuma omukago naamwijukya obusumi oburungi bwona obu baakamara hamu. Naamutebeza abaana be nkooku bali kandi nkooku barukumwetaaga kandi ekindi akaba aina okunihira kwingi omu mukwenda we owaakaba aine obuzaale bwa haihi mali na mukazi we kandi kunu nganjani ye. Nahabweki noosobora kuteebereza noorora obusaalizi obu yatungire obu yasumurwire ebbahaasa yasanga omunda ebbaruha ye yoonyini niyo bamugarulire, n'obugambo obuke obuhandikirwe omu bwino y'omusaai. Kaakulikaakunu na uwe atamanye ngu ebbaruha ei yatwaire niyo baamuhaire kugarra. Rurondooka yaikara aculiire ainamiriire hansi kumara akasumi, hanyuma nubwo yakozire omu nsahu ye ey'empale, yaihamu ekibiriiti yateera akasungu yakwata ebbaruha ye yagyokya yoona okuhikya esiiririire kimu. Rurondooka akaba abonaboneseze omukazi emihito nyingi, omukazi na uwe akasumi ke kaali kahikire kumurumya. Eby'amakune bikaba bitakyaroho. Kiro eki Rurondooka owaakaba akeehezeeho okunywa kwe habwa talitali ya haka na habwa sente kwikoonyeza abaana ebi byona akabihwaho yahwera omu birabo kwetamba omuhito habw'okwigaliriza obusaalizi bwe n'ebitamiiza. Kuruga obu ebigambo byasobera kimu, okuhikya abaabu obu baahambiriziibwe okutwara abaana abamu okubalindira omu maka gaabo. Kaakulikaakunu nk'omuntu owaakaba amanyire embaju zoona kandi ayarozire Kyaligonza omulingo akaba arumu, yasoma omutima gwe kandi na habw'okumanya ebi yahandiikiire iba yaimuka yagenda hali Barwenda ise Itungo. Yamugambira ati, "Akasumi kahikire ebigambo binu obitaahemu n'omukuru mutaahi waawe Rusota. Muka Itungo nyowe nkamurora tali w'okugaruka kwo, rundi, buli iba alekere etamiiro, abaana omukazi tarukubafaaho. Itwena ebya Itungo tubimanyire, omukazi noobu yayangaine akahikya, mukazi ki ondi akusoboire kugumiisiriza akahikya nambere Kyaligonza yahikize? Noosemerra oyete Itungo n'abakuru b'oruganda tumuhane tutakategekere kugenda Patiko." Rusota ebigambo bya Kaakulikaakunu akabisiima baitu yamugarukamu ati, "Ogw'empanangano tigwijura kifuba, noogira oti Itungo ha yakahikira aho tinkamuhanaga ha kigambo ky'etamiiro ye egi? Hati ngigyo eka ye, yagiseesa. Nyowe Rusota ninyija kutegeka na uwe ekiro, tugende tumugwe omu maguru, kandi turaagira tuta? Abakuru ababiri Barwenda na Rusota obu baamazire kwikirraaniza ha kiro ky'okuhuliiririzaaho enganaani z'abaana baabo, baatandika okweteekaniza n'okuteekaniza. Rusota akaraaliza abantu abarukuhika omu ikumi na babiri, abasaija n'abakazi. Bakapangisa motoka enkooto eyabatwaire yabahikyayo ha kiro Kyamukaaga. Bakasanga omba Isezaarabo babalindiriire.

Response: Baabakunira nk'engeso yaabo oku eri, baabajuna emiigo, baabaikaliza kurungi, baabaterurra omwani obu baamazire kubaramukya. Emitooro egi ey'okubanza obu yamazire okuhwa n'abantu boona abaraaliziibwe okusorrokana, otaireho na baakibwetaahya abaabu Rusota n'omukazi - aba Barwenda baikaliire bonka n'aba Isezaarabo bonka, nubwo Rusota yayesere omuhara Kyaligonza na uwe yamwikaliza aho ha rubaju. Yakekemura emimiiro ye, hanyuma yatandika okubaza nk'arukubyehugya aroleeriire Barwenda ati, "Okagonza okwija kundora kiro kinu, kandi nindora oleesire n'ekitebe ky'abantu kikooto, gira turole tugambire ekibaleesere." Barwenda akubukaho kake asiima omugambizi we Kaakulikaakunu atandika okubaza ati, "Waitu tutabaliire mukazi waitu Kyaligonza. Na iwe nk'omusaija mukuru anyakwine eka noomanya abantu abaikaraine babiihizangana, bakungana, obundi barwana, bagaruka bagarukanganamu, baikarana. Itungo na Kyaligonza bakabiihizangana baarwana, baitu ebi hati babyebwe baganyirengana. Kyaligonza agaruke omuka ye asange abaana be hati abarukutaabaana nk'entaama ezitaina muliisa." Yamara yaculeera, naamanya omunda ye ati omu kubaza bingi omuntu talema kukorraamu ensobi. Obu akaba naamara ati, Rweru Isento Kyaligonza naamwanukura ahonaaho, naamugira ati, "Ebigambo leka kubiraba haruguru kwonka, byaturre kimu obimaleyo. Omukazi nyinabwenge aina eka ye inganaingaine, abaana, n'ebintuungwa, kwija kwimuka ekiro omuka akairuka, akamara ebiro ebi byona ali owaabu, iba akamuteeraho kugarukayo akalema, nihaba haroho ekintu kikuru eki amukozere. Kandi nu gunu toogire ngu nugwo murundi gw'okubanza Kyaligonza kwiruka omuka egi, noobu araaba emirundi endi ataija omwa ise, bakataho enkurato bakateera emisango. Omwana ogu itwena tumumanyire niitwe twamukulize, aba muculezi nk'entaama, kandi agira amakune nk'abenda. Ekimwirukya omuka ya iba, mukyatule bbwa mwakaizire itwena tukihurre. Eby'ensereko biriibwa embeba, obu iba itabiriire bijunda." Rweru yamaliiriza naadikirizamu Itungo ati, "Obu haraaba haroho endwara omuka ya Itungo, mugigambe bagisoromere omubazi bagijumburre ekire." Obu yamazire kubaza, boona aba ha rubaju rwa Rusota baikirraaniza na uwe bati, "M-M!" nibasiima ebi agambire. Abahanuuzi abamu bakaba nibateekereza bati haraakurataho abahanuuzi abandi baingi orubaju n'orubaju, batindule buli kantu koona aka bamanyire hali Itungo rundi Kyaligonza. Baitu obu bakaba bali omu biteekerezo ebi, bakahunirra okurora Kyaligonza naasiima Ise owaakaba amwikaliire ha rubaju naagonza okubaza yamwikiriza. Kyaligonza yatandika ati, "Tindikugonza twikale hanu kusiisa omwanya gwaitu gwa busa. Nyowe Itungo ntamurwanise, ntamujume, ntamukwateho, na uwe eki naakimanya"- Hanu Itungo yacwa omutwe naikiriza n'abantu boona nibarora-"Kandi ntairuke omuka ye ngu habwokuba tindukumugonza. Nimmugonza nkooku nakamugondeze obu yanswire, kyonka engeso ze nizo zintamire, tindukuzenda, nizo nyiruka kandi na murundi gunu nizo nairukire, kandi eka ye tindigigarukamu rundi buli engeso ezi azicwire. Njwahire kuteerwa empi n'emiigo eby'orutata omu maiso g'abaana bange, ntamirwe okuboigolerwa nk'embwa. Ngwire ensazi n'okwehahaatira, kuheererra abaana n'okubajweka oti rundi tingira musaija. Njwahire kwikara niinyota eby'okulya buli kiro, okwikarra ha kiihuro nyenka oti rundi iba nyowe akatabaara. Kinkwasa ensoni n'abaana bange kwikara nibatwetera ibara lya Rurondooka, ekirukirro kya Itungo habw'etamiiro ye. Deeru ihangamura obu nyehaahaatira kukoonyera abaana be, obusente bwona obu mba nsoromere na bwo aija obuunyihaho obu aba amazire kugoromora eze omu tamiiro na handi ha ntarukumanya. Ha mba mbutaire hoona noobu hookuba nambere nyakabawa ezarra abunonooza abwihayo, abutwara abunywa. Deeru kya ira byona obu byandemeseze nubwo nacwire amagezi g'okuzimwahuzaaga atamanyire agendege nazo aijwaire rundi azeesangiriire. Toboine ekintu obu kikuba haihi muno obundi oikaraho kukihweza. Baitu ha rubaju orundi, eki nakozire nikyoleka oku mmugonza kandi oku mmwesiga, kandi ekindi ekirukukira aho boojo naakukozire ki? Na hati ou murukurora ogu, sense zange ainazo ha mutwe gwe." Itungo owaakaba ahunzire amatu naahuliriza omukazi ebi akaba naamunyegerra omu maiso g'abaginzansoni, kandi buli kigambo kyona Kyaligonza eki yanagaga nikisisana ekirukumucumita nk'empindo, ahonaaho yayekwata ha mutwe abantu boona baaseka, baitu baagira bati omukazi naasandaara rundi naagonza kujaalimya iba. Baitu uwe yayongera okugamba ati, "Okwoleka amananu gange leka aiheyo esapeeho egi (yagibaragirra n'omunwa) etamuragara kandi etamuruga ha mutwe mutaasangemu sente ezi nakakomakomere nindeedereza kumukoonyera ogu n'abaana be agaruka aruga aho kumpembamu empi n'okunsekura emiigo." Kyaligonza obu akaba naamara kubaza ebigambo ebi yatulika omu maziga yarra, abantu boona baamutunurra n'okuganyira naasikurwa baitu batarukwetegerereza kimu amakuru g'ebigambo bye ebi ebya ha mpero. Omu kahuno akaakurasireho nuho Rweru yaturukiize ekikaguzo ahindukiire Itungo Rurondooka ati, "Ebi mukazi waawe ebi akunyegeriire noobiikiriza?" Rurondooka agarurukamu n'ensoni ati, "Ego, ebimu nimbiikiriza kandi bincumisire, kyonka ebimu nk'okugamba ngu ntaaha nyetwekere sente za Kyaligonza ha mutwe gwange tindukukiikiriza." Kyaligonza kunu naayesusura amaziga n'ekyebu ky'esuuka ye amaiso gamunanasire ainunuka agarukamu ati, "Ngira esapeeho ye ngigyo eri aho, agiiheyo mugirolemu." Itungo yakubuka yarora enkufiira ye ha ekaba eri. Kyaligonza omunda omutuma gwamucwera maingi, naateebereza ati rundi boojo ensimbi ezi iba akaizonzoora yaziihayo, baitu haruguru yayegumya. Abantu boona hati amaiso bakaba bagahangire esapeeho ya Rurondooka, buli omu ei akaba amanyire kurungi baitu bataine bumanzi kugiihayo kugiroramu, nibateekereza bati omukazi naagonza kujaaliimisa iba. Baitu kyanyuma nubwo omusigazi omu mwene waabu Kyaligonza yaimukire yagenda yagiihayo naaseka yagitwarra Asita agijuumwire ati, "Ziraha sente ez'orukugamba eziri munu?" Agihindurana omunda n'aheeru boona nibarora. Asita Kyaligonza aragira owaise ati, "Gitwale hali omu maiso ga Itungo okwate akawempe osale ehuuzo ezibaziire akakoba ako ak'omunda." Baamuheereza akawempe. Abakaba nibateekereza ngu by'okusandaara baatandika okuhingisa ebiteekerezo byabo, n'okutungura ebikya kurora ekiraakununuka omu nkufiira. Omusigazi Kazooba yatandika kusara mpora mpora ehuuzo z'orubaziiro, obu yagalihizeeho yatayo ekyara, akahurra kyahika ha rupapura, arusikayo mpora arunaga ha meeza, baarwanjurra, baasanga ruli rwa siringi kikumi. Abantu abakaba nibasisana abamizire omwoyo baikya enyalimu, ebintu bibatiire ibumba kanwa. Kyaligonza hati aragiza iraka erirumu amaani ati, "Weeyongere oirreeyo omumaiso." Kazooba nuwe rutakyanga agenda omumaiso, ahurumurayo ezindi ibiri ziri hamu na zo za kikumi kikumi. Yayeyongera okwetoroora esapeeho yoona yasangayo empapura za nooti isatu zindi eza abiri abiri, n'orwa kiswiga orwa ikumi rumu. Zoona hamu, siringi bikumi bisatu n'ataano. Abasaija baateera orwoya, abakazi baayekwata ha matama nibasukuna. Rurondooka bikaba bimutiire akahuno, amaiso agahangire omukazi oti rundi akaba atakamwetegerezaaga yakaba kumuswera. Hagati y'akahuno ako buli muntu atakacwiremu eki aragamba nuho Asita yaimukiize naafundikira ebigambo bye ati, "Ebyange ebigambo bihoire, mboolekere nkooku iba nyowe mmugonza, oku mmwesiga, oku mmunanukira. Sente ezi namwahuliire n'abaana be nzizo, nzimuhaire azitwale, aikoonyeze abaana baitu. Nyowe tindigaruka omuka ye rundi buli alekere etamiiro, yahingisa n'engeso ze." Asita obu akaba naamara kugamba ebi naamatuka naaruga omurukurato naahingura ha kaifo, n'abakazi boona abakaba bali omu rukurato baimukira hamu nk'abaragaine, baamwegereka. Abasaija baasigara bonka bagahangirengana.


Instruction: Continue the following story in Rutooro: Hanyuma y'okuhinguraho omwanya muke buli muntu nabaza na mutaahi we anyakumuheriire, ensimbi ziri ha meeza "n'ebbenge" yayo ejuumikire ha rubaju rwazo, nubwo Rweru yabalize n'iraka likooto abandi boona baaculera ati, "Ebintu byona abakazi babitulekiire. Okucwa okwabu kuhoire, bo tibaikazaamu." Ayongeraho na kinu ati, "N'okwaitu na kwo tikuroho, byona hati biri hali Itungo." Ahindukira Itungo amugira ati,' "Mutaahi waawe akugambiire ati naakugonza, ensimbi ezi yakwahwize otaimanyire nzizo azikuhaire itwena niturora. Irooko ogende ogarukeyo omuka yaawe. Obu olikahikiriza ebi akusabire, oligaruka otabarre mukazi waawe." Boona baikirraaniza n'okufundikira kwa Rweru, baimuka, orukurato rwayabuka. Abagenyi baabaha ebyabo baarora nkiro ya Gulu. Barwenda akaba apangisize motoka ya bbokisibbode eyatwaire abantu be boona hamu ikumi na babiri. Obu baamazire kwikarra boona bahunire, Barwenda yakaguza Kaakulikaakunu, kunu eki arukuserra akimanyire ati "Itwena tuhoireyo?" Kaakulikaakunu yamugarukamu ati, "Boona barumu." Barwenda ayongera akaguza ati, "Abaisiki boona bahoireyo?" Kaakulikaakunu nabwo ayongera agarukamu ati, "Boona bali omu biikaro byabo." Hanyuma nubwo yagambire ati, "Ragira Omusaija asimbule tugende. Baamuragira baimukya baagenda. Bakamara mairo yoona batarukubaza baitu hanyuma ya mairo emu egi, bakabona omusigazi omu Rutabalengya naabbaruka n'enseko ati "Kai", n'abandi na bo abaroho baamukwasa. Rutabalengya yaseka muno amaizi gaamuragara omumaiso, yaihayo akatambaara yatandika okwesusura. Abaseki obu baaculiire hataroho n'omu anyakukagwize mugenzi we ati "Nanka nooseka ki?" Nubwo Kaakukikaakunu yahindukiire Itungo yamukaguza ati' "Jeemusi bunu hati nootegeka ki?" Jeemusi owaakaba amazire omwanya ogu gwona ahunire kwonka baitu kyonka omutima gwe nugutunda nigugarra ebi yamugarukiremu bikamuhuniriza yamugira ati, "Okubanza sente zinu tizire zange, ningenda okwimuteera omu bbanka okuhikya agarukire. Ekya kabiri, niinyija kugenda Itojo omwa Manweri nyiheyo ebyoma byange eby'okubaija, nkingule ikorro lyange omuka ntadike kubaija buli rwebagyo obu ndainukaga, na ha

Response: mpero ya sabbiiti obu ntagenda omu ofiisi." Yaculeera okumara akacu hanyuma yayongeraho na kinu nk'arukuhaya ati, "Ekya kasatu, omuntu weena ou aligaruka kuunyeta ibara lya Rurondooka rundi kulyeta abaana bange rundi omukazi wange ndifa na uwe." Kaakulikaakunu yamugarukamu akyanganukire ati, "Byona obigarukiremu masaija. Emikono emigara Sitaani niyo aserurra emirimo enyakwita amaka. Kandi ekindi Apuuli, obu oliba ocwire etamiiro nooha aliba naagaruka okukwomyaho ekirukirro?" Hanyuma y'ameezi mukaaga, Asita akaba amazire okunanuka ati eki yasabire iba akitungire, yagaruka omuka ye. Nyowe nkasiga nibacumba obugenyi nibalya, nibataha ey'omu kikambi nibanywa, nibasumurra Fanta na Kookakola nibeegonora. Abaisiki nibataho guraamufooni nibazaana, nimboha suutukeesi yange ningita ha bbaasi nindugayo. Akasozi ka Nseeri Hali Akasozi ka nseeri hali, kaikara nikaanyetereza, obu mba naakahikire kaanyoleka akandi nseeri, obu mba ninkyateekereza, mpurra akandi nikaamirra. kati, "Konkomoka hansi omu kahanga oyambuke akasaaru Nsuura, otembetembe oije hanu." Nkooku naanye nahangiirwemu ekirozi, kandi nsangwa ngira akasagiro, nkwata omuhanda ngenda. Nkonkomoka omu kahanga, ntembatemba omu katwetwe, nyitiraitirana Kasozi nyineeka, andamukya ati, "Kamanyi mirembe?" Mmugarukamu nti, "Nkasangwa nimmanya." Angambira omu rulimi orurukurahuka ati. "Yemerra aho oleebe hanyuma oikarre hansi ohuumule, okwate ebyakyo oboyeho kunu ohurre obunyonyi nibuzina. ohurre enjoki niihuma, zinu niinywegera ebyakyo. Akayaga okaboine ota, hateete na hamburara?" Ebi byona Kasozi ka Nseeri hali abinkaguliza kumu kumu ndemesibwa eki ndaarora, mburwa eki ndaagarukamu. Baitu obu mba nkyali aho, mpurra iraka lindi nseeri Nirinterra kuulu, nk'abaana oku baazaanaga ira Nibeeta bagenzi baabo bati, "Kuulu nkweserekeriire, Nyongera okuhuliiriza kurungi, iraka lyeyongera okugamba "Liti", Yee-ye-e! Kaningamba na iwe." Obu nyongera okwetegereza, nsanga niriruga Katongonseeri, Akatongo nikaanyeta n'ekihika, okugenda kuligira oburungi bwako, Okuhaisaniza emera yako n'okwekuusa emikorogoto y'emiti yako, Rundi n'okulya entuutu n'amakererre gaako agengere.


Instruction: Continue the following story in Rutooro: Omunda mpurra ekihika kyankwata, omutima gwatandika okuntaigira. Nyinunuka ndora izooba nsanga obwire bukyaikaire. Ngambira Kasozi nyineeka nti, 'Owaitu nahurra baanyeta. Ninyinja kuraba omu katongo nseeri ndigaruka kiro kindi. Ntandika okurubata ninjwambura okubungira Katongonseeri. Nyinabwenge Katongonseeri, antangirirra ha myegeego. Ampabura eby'okwerinda, anyoleke eby'okufaaho. Ntaaha omunda omu itongo, ndaramira haiguru emiti. Nsindikaho ogumu omukooto mpurra iraka lyangamba Liti, "Osindike enage omukogoto!" Mpunirra omugono ndabaho. Amababi agoomere hansi gakansemeza muno okurubata, Naahurraaga hansi nigazina, gati kwa! kwa! kwa! Obu nayetoroire ha myegeego, ha rubaju orw'obulyo orw'itongo. Naagwaho entuutu zengere zinu hansi nizireengiija Nyinama n'amaibaibane okunoga, ntandika n'okukoma n'amairu. Kunu irusu nirindagara oti rundi haroho arukumbinga Ntondoora ninta Omu kanwa,

Response: zinu nsorooza ninta omu nsahu. Omwanya gutaabe mwingi amairu gange gampwaho. N'amasahu goona gaabooga habwokuba akatongo kanu koona Kakaba kaijwire entuutu nizisisana nkooku bagamba Entonzi etakabonaga muhoro. Nkaba ntaha w'okuruga aho kuba isenkati omutima gwange Atarantimire naagamba ati, "Ebirungi bisigwa Ateenyi Ente zisiga embuga omu Barama n'omukikaali ky'omukama. Abasaija baruleka niruleeta oruseke rwa Mwebingwa" Nyiha ebigere ngenda nyeyongera okwekebiija Akatongo kijubwa ak'omweru Obu nahikire rubaju orundi ntasemererwe nk'okubanza. Habwokuba omumuhanda gwange nkasangayo ekisusu ky'enjoka. Nakyecura ningaruka enyuma ningira nti niyo yoonyini encwera. Obutiini obu bwampoiremu nakikwata bwegege omu ngaro, Niinyegambira niiyehuuma nti obu ndataaha omuka. Ndaakikangisa abantu nk'enjoka! Baitu okukirabya omu bisaka ebi nkabanza kukyeta muzaano,